



Z A P I S N I K
15. sjednice Vijeća Mjesnog odbora Folnegovićevo naselje održane 22. rujna 2022.
u prostorijama Mjesnog odbora Folnegovićevo naselje, Joze Laurenčića 8B s početkom u 18.00 sati

Nazočni članovi Vijeća: Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić.

Odsutni članovi Vijeća: Frane Čavka

Zapisnik vodi: Hrabren Dobrotić 

	Predsjednica konstatira da je nazočna većina članova Vijeća, što znači da Vijeće može pravovaljano odlučivati, te otvara 16. sjednicu Vijeća Mjesnog odbora.

Vijeće jednoglasno prihvaća tekst Zapisnika 15. sjednice održane 31. kolovoza 2022.

	Predsjednica Vijeća predlaže dnevni red, a Vijeće jednoglasno prihvaća prijedlog te utvrđuje sljedeći:

                                          D N E V N I    R E D:
1. Prijedlozi zaključaka o prijedlozima utvrđivanja građevinskih čestica
· Zahtjev tvrtke Dinova-Diona d.o.o.
· Zahtjev gospodina Muslije Sokoljija
2. Izviješća, pitanja, prijedlozi

Ad. 1.1.	 Prijedlog zaključka o prijedlogu utvrđivanja građevinskih čestica - zahtjev tvrtke Dinova-Diona d. o. o.

	Vijećnici su dobili materijale na razmatranje uz poziv.
	Diona zahtijeva da čitava katastarska čestica, gdje se nalazi trgovina u Folnegovićevom postane građevinska čestica. Katastarska čestica je u vlasništvu Grada, a Diona ima pravo građenja, ali proširili su se na nekadašnji prolaz (gdje je sada Dionino skladište, pokraj pekare), što nije evidentirano u katastru.
Slobodan Jurković pita traži li se mišljenje stanara Laurenčićeve 8 o ovom pitanju, budući da su njihovi prozori dijelom iznad krova Dione. Također, pita može li se stambeno-poslovni objekt prenamijeniti i načelno izražava zabrinutost da ne bi na osnovu zaključka o parcelizaciji čestice Diona dalje nešto dograđivala na toj čestici.
 Predsjednica Vijeća Nikolina Krešo odgovara da se traži i mišljenje stanara te se na temelju toga oblikuje parcelacijski elaborat. Parcelacija mora biti izvedena prema zakonu. 
Vijeće se slaže da nitko ne pamti kada je prolaz točno pregrađen.
Dalibor Kiseljak tumači da je naselje ovisno o tom dućanu, jer drugi veći dućan nemamo te bi bilo dobro da se ovaj slučaj ozakoni.
Andrea Jelić komentira da u prilogu nismo dobili Dozvolu za gradnju skladišnog prostora.
Vijeće je jednoglasno suzdržano na ovu temu te donosi
Z A K L J U Č A K
o prijedlogu utvrđivanja građevinske čestice
1. Vijeće Mjesnog odbora Folnegovićevo Naselje suzdržano je u vezi s prijedlogom utvrđivanja građevinske čestice za postojeću stambeno-poslovnu zgradu u Zagrebu, Milke Trnine 11a/Ulica Joze Laurenčića 8, 8A, 8B i 8C izgrađenu na k. č. br. 609/21, 609/29 i 609/30 sve k. o. Žitnjak, prema zahtjevu tvrtke DINOVA-DIONA d. o. o. iz Zagreba, Donje svetice 127.

1. Ovaj Zaključak bit će dostavljen Vijeću Gradske četvrti Peščenica – Žitnjak na daljnje postupanje.

Prijedlog zaključka o prijedlogu utvrđivanja građevinskih čestica - zahtjev gospodina Muslije Sokoljija	

Članovi Vijeća su dobili materijale na razmatranje uz poziv te nakon kratke rasprave Vijeće jednoglasno donosi

Z A K L J U Č A K
o prijedlogu utvrđivanja građevinske čestice
 
1. Vijeće Mjesnog odbora Folnegovićevo Naselje nije suglasno s prijedlogom utvrđivanja građevinske čestice za postojeću stambenu i dvije pomoćne zgrade izgrađene na k. č. br. 1802/103 i dijelu k. č. br. 1802/1 sve k. o. Žitnjak, prema zahtjevu Muslije Sokoljija iz Zagreba, Avenija Marina Držića 89.

2. Sektor za pravne poslove Gradskog ureda za upravljanje imovinom i stanovanjem očitovao se dopisom, da za spomenuti dio zemljišta Grad Zagreb nije u mogućnosti dati pozitivno očitovanje o mogućnosti raspolaganja dok se ne riješi imovinskopravni status na istom. Zaključak je donesen vođen informacijom iz spomenutog dopisa.

3. Ovaj Zaključak bit će dostavljen Vijeću Gradske četvrti Peščenica – Žitnjak na daljnje postupanje.

Ad. 2.		Izviješća, pitanja, prijedlozi.

Promet

	Predsjednica Vijeća Nikolina Krešo predlaže promjenu pješačke staze na potezu između Milke Trnine 11 i Dione, k. č. 615., k. o. Žitnjak. Zbog učestalog zaustavljanja automobila na pločniku, te dijelu parkirnih mjesta koja su neadekvatne dužine, predlaže se premještanje pješačke staze uz zgrade Milke Trnine, dakle iza parkirnih mjesta, te prenamjena parkirnih mjesta uz samu zgradu u bočna parkirna mjesta.

	Dalibor Kiseljak predlaže da se Vijeću Mjesnom odboru Janko Matko uputi prijedlog postavljanja prometnih stupića na pločnik prema kiosku kod pothodnika (iza Držićeve 83b, k. č. 611, k. o. Žitnjak), jer se automobili ondje učestalo zaustavljaju te blokiraju pješačku stazu po kojoj onda dječja ili invalidska kolica više ne mogu proći te se pješaci moraju spuštati na cestu. Ostatak Vijeća slaže se s prijedlogom, te Vijeće jednoglasno donosi




[bookmark: _GoBack]        Z A K L J U Č A K
o prijedlogu premještanja pješačke staze na ulici Milke Trnine


VMO Folnegovićevo naselje predlaže promjenu pješačke staze na potezu između Milke Trnine 11 i Dione, k. č. 615., k. o. Žitnjak. Zbog učestalog zaustavljanja automobila na pločniku, te dijelu parkirnih mjesta koja su neadekvatne dužine, predlaže se premještanje pješačke staze uz zgrade Milke Trnine, dakle iza parkirnih mjesta, te prenamjena parkirnih mjesta uz samu zgradu u bočna parkirna mjesta.

Zaključku su priložene fotografije lokacije.


ŠRC Folka

	Predsjednica Vijeća Nikolina Krešo izvještava Vijeće da je raspisana javna nabava za projektno-tehničko planiranje ŠRC Folka u procjenjenoj vrijednosti od 160.000,00 kn. 

Dječje igralište između Dujšinove 1, Laurenčićeve 1 i Rakušine 4

	Na sastanku suvlasnika zgrade Dujšinova 1, kojem je prisustvovao član Vijeća Slobodan Jurković, razmatrano je slanje službenog dopisa Vijeću MO u kojem se traže zahvati u prostoru dječjeg igrališta podno zgrade. Najveći je problem, kažu, sprava s kućicom, umjesto koje bi bile bolje sprave za manju djecu, kao što su ljuljačke. Osim u kućici, djeca i adolescenti se okupljaju i za stolovima na igralištu te ostaju dokasna i stvaraju buku. Tražili bi se zahvati zamjene sprave s kućicom drugim spravama, uklanjanje stolova i eventualno ograde.
	Članovi Vijeća komentiraju da bi bilo dobro da predstavnici suvlasnika prikupe potpise većine suvlasnika oba nebodera i tako legitimiraju svoje tvrdnje.
	Raspravljalo se i o sanaciji spomenutog igrališta: radovi tvrtke Palir su spori i ništa nije dovršeno, zbog radova nedostaju parkirna mjesta u naselju, Predsjednica Vijeća Nikolina Krešo slala je nekoliko dopisa vezano uz spomenute probleme. Slobodan Jurković poziva da moramo reagirati, jer su radovi gotovi. Predsjednica Vijeća navodi da je dobila elektronsku poštu od komunalnog redara Gorana Jelavića koji je utvrdio nepravilnosti te je Palir možda platio i neke kazne za svoju slabu izvedbu radova. Nepravilnosti je utvrdila i Čistoća. Jurković navodi da je tražio uklanjanje srušenih stabala, na što je dobio odgovor da će biti obavljeno. Brinu nas radovi tijekom zime, ukoliko do tada ne budu dovršeni, jer će se tada dodatno usporiti i otežati.
	Potpredsjednik Vijeća Hrabren Dobrotić komunicirao je s Palirom, koji ima ugovor s Gradom i sami su zaduženi za kompletnu sanaciju, te Zrinjevac tu ne može utjecati. Sanacija sukladno terminskom planu počinje u zadnjem tjednu rujna. Ploče od zaštitne podloge koje su nabacane na hrpu na igralištu, prema tvrdnji Palira, nisu imali gdje drugdje skladištiti. Palir se žali da su oni ogradili gradilište, ali da im je netko napravio štetu, bacio ogradu, ukrao ogradu i slično, što se nadovezuje na poteškoće koje su javili stanari Dujšinove 1. Tvrtka posjeduje geodetske snimke zatečenog stanja i obvezuju se sve vratiti u prvobitno stanje.
	Budući da je to mali park, nastaje problem zbog prevelikog broja korisnika dječjeg igrališta. Ta čestica mogla je ostati zelena površina uz zgrade, ali zbog činjenice da je dječje igralište ondje već dugo, Vijeće će razmotriti daljnje korake u suglasnosti sa stanarima.

Čistoća

	Zbog radova Palira, dio kontejnera za otpad stanova Ulice Milke Trnine 3 koji su se nalazili pokraj atomskog skloništa, premješten je pokraj same zgrade, na sjevernoj strani k. č. 613, k. o. Žitnjak. Čim se to dogodilo, ondje je bačeno i nešto građevinskog materijala te krupnog otpada okolnih stanova. Čistoća je pozvana da to ukloni, a Vijeće se dodatno obvezuje istražiti je li prostor uz atomsko sklonište uopće katastarski određen za te kontejnere i gdje će oni stajati kada se krenu uvoditi boksovi za odvajanje otpada.

Rekonstrukcija pothodnika

	Rekonstrukcija pothodnika po uzoru na novozagrebačke pothodnike s liftovima za teško pokretne osobe planira se za iduću godinu.

Udruga za cerebralnu paralizu

	Javila nam se dopisom Udruga za cerebralnu paralizu, koja je zainteresirana za korištenje prostorija MS, te će doći pogledati prostore.
	
Ovime je dnevni red sjednice iscrpljen.

Predsjednica zaključuje sjednicu u 19:00 sati.	

Zapisnik sastavili: Nikolina Krešo i Hrabren Dobrotić


KLASA: 026-02/21-002/1900
URBROJ: 251-13-11-11-22-2
Zagreb, 22. rujna 2022.

